Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: [a 2084/1998. (IV. 8.) Korm. határozat 6. pontjában előírt] felülvizsgálata és aktualizálása során a jogharmonizációs-jogalkotási részek kidolgozásakor a 2212/1998.
Paragraph Index: 1385

49. A közösségi jogszabályok átvizsgálására vonatkozó felhatalmazás alapjául szolgáló — vagyis a 2093/1998. (IV. 22.) Korm. határozatnak megfelelően készülő — kormány-előterjesztésekben (ld. a tájékoztató 32. pontját) a csatlakozáshoz szükséges jogharmonizációs lépések tervezett ütemezését a jogharmonizációs programból kiindulva indokolt meghatározni. Az Európai Bizottságtól kapott jogszabálylistákat tehát elsősorban a 2212/1998. (IX. 30.) Korm. határozat mellékletének alapján kell kitölteni. A csatlakozási tárgyalásokon követett kormányzati stratégia azonban a jogharmonizációs programmal szemben természetszerűleg elsőbbséget élvez; az utóbbinak kell igazodnia az előbbihez. Ez azt jelenti, hogy a közösségi jogszabályok átvizsgálására kormányhatározattal adott felhatalmazás — és az ilyen határozat mellékletét képező, kitöltött jogszabálylista —, illetve az adott fejezetre vonatkozó, szintén kormányhatározattal megállapított tárgyalási álláspont indokolt esetben eltérhet a jogharmonizációs programban foglaltaktól. Az eltérés indokát azonban világosan meg kell jelölni, gondoskodni kell továbbá a jogharmonizációs program megfelelő kiigazításáról annak következő felülvizsgálata alkalmával (ld. a tájékoztató 59. pontját). A közösségi jogszabályoknak a Bizottságtól érkező listáin továbbá találhatók olyan tételek is, amelyekre a jogharmonizációs program nem terjed ki. Ha a közösségi jogszabály azért nem szerepel a programban, mert a csatlakozást követő magyarországi érvényesüléséhez további intézkedésekre nincs szükség (vagy amiatt, hogy a hazai jog már az érintett közösségi jogszabály egészének megfelel, vagy pedig azért, mert a közösségi jogszabály sem a csatlakozásig, sem azt követően nem teszi szükségessé nemzeti jogszabály megalkotását, módosítását vagy hatályon kívül helyezését), akkor a közösségi jogszabálylista értelemszerű kitöltésén kívül nincs további teendő. Ellenben a jogharmonizációs program felülvizsgálata alkalmával gondoskodni kell a közösségi jogszabályok átvizsgálása, azaz az ún. „átvilágítás” (acquis screening) alkalmával azonosított új — vagyis a programban korábban nem szereplő — közösségi jogszabályoknak a programba történő beillesztéséről. A csatlakozási tárgyalások első szakaszában megvalósuló jogszabály-átvizsgálás — mint az az előzőekből kitűnt 1999/108. szám — nem pótolja, nem teszi szükségtelenné a jogharmonizáció hazai programjának kidolgozását és napra készen tartását. Az átvizsgálásnak tárgyai olyan közösségi jogforrások is, amelyek tartalmuknál vagy természetüknél fogva, illetve a velük kapcsolatban már megvalósított harmonizáció miatt Magyarországtól belső jogalkotást nem igényelnek. A Bizottságnak készített, kitöltött jogszabálylistákban vállalt jogharmonizációs intézkedések — e listák jellegéből adódóan — nem évek, illetve felelősök szerinti csoportosításban jelennek meg. Esetenként tisztázásra szorulhatnak a tárgyalásokon vállaltak jogalkotási vonzatai is. Elengedhetetlen tehát a csatlakozási tárgyalások, illetve a csatlakozásra való felkészülés és a hazai jogalkotás tervezése között megőrizni, sőt, erősíteni a kapcsolatot.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes